একই সঙ্গে ব্যাংকিং খাতে সংস্কার, অনিয়ম দূর ও শৃঙ্খলা ফিরিয়ে আনা মানুষের চাওয়া। বাংলাদেশ ব্যাংকের রিজার্ভ চুরির ঘটনায় গভর্নর ভদ্র-বিনয়ী ও সত্মানুষ ড. আতিউর রহমানের পদত্যাগ ছাড়া জাতির জীবনে কোনো প্রাপ্তি যোগ হয়নি। ভিতরের এই ষড়যন্ত্রের সঙ্গে জড়িতদের মুখোশ উন্মোচন হয়নি। দুদক অনেক সক্রিয় ও বড় বড় ব্যাংক লুটেরাকে তলব করলেও এখনো ঘাড় ধরতে পারেনি। প্রাকৃতিক বিপর্যয় ও মানবসৃষ্ট দুর্বলতার সুযোগে পাহাড়ি ঢল ও অতিবৃষ্টি হাওরের বিস্তীর্ণ ফসল ভাসিয়ে নিয়ে গেছে। কৃষকের বুক ভেঙে দিয়েছে। বন্যার কারণেও কৃষকের ঘরবাড়ি ও ফসল গেছে। বিদায়ী বছরের মতো নতুন বছরেও শেয়ারবাজার ঘিরে উৎকণ্ঠা থেকেই গেল। কারণ শেয়ার লুটেরাদের শেয়ারবাজারে নিষিদ্ধ দূরে থাক, তাদের বিরুদ্ধে ব্যবস্থাই নেওয়া হয়নি। বিদায়ী বছরও ছিল প্রশ্নপত্র ফাঁসের জন্য জাতির জীবনে লজ্জা ও বেদনার। প্রাথমিক পর্যায়েও প্রশ্নপত্র ফাঁস শিক্ষাব্যবস্থার দেউলিয়াত্ব দৃশ্যমান করেছে।